Wilma Heltelä

**Wilma Anna Helena Heltelä** (o.s. **Murto**; s. 11. kesäkuuta 1998 Kuusjoki) on suomalainen seiväshyppääjä. Heltelä voitti EM-kultaa Münchenin EM-kilpailuissa vuonna 2022 Suomen ennätyksellä 485 cm. Tulos sivusi EM-kilpailuiden ennätystä. Hän voitti Euroopan-mestaruuden myös Istanbulin sisäratojen EM-kilpailuissa vuonna 2023 tuloksella 480 cm sekä saavutti MM-pronssia Budapestissa 2023 tuloksella 480 cm. Heltelän nimissä on alle 20-vuotiaiden maailmanennätys 471 cm.

Hän edustaa Salon Vilpasta. Heltelää on valmentanut suurimman osan hänen urastaan, vuoteen 2025 saakka Jarno Koivunen. Häntä ovat valmentaneet myös lyhyesti Steve Rippon ja Mikko Latvala. Kesällä 2025 Heltelää alkoi valmentaa entinen keihäänheittäjä Tero Pitkämäki. Suomen Urheiluliitto on valinnut Heltelän vuoden yleisurheilijaksi vuosina 2022 ja 2023.

## Ura

Heltelä jäi karsintaan alle 20-vuotiaiden MM-kilpailuissa Eugenessa 2014. Hän jäi Eskilstunan alle 20-vuotiaiden EM-kilpailuissa 2015 loppukilpailussa ilman tulosta. Hän hyppäsi Kuortaneen Eliittikisoissa elokuussa 2015 ulkoratojen ennätyksekseen 430 cm. Se oli myös silloinen 17-vuotiaiden Suomen-ennätys.

Hallikaudella 2015–2016 Heltelä paransi alle 18-, 20- ja 23-vuotiaiden Suomen-ennätystä ensin 445 cm:iin Somerolla 27. joulukuuta, sitten 20- ja 23-vuotiaiden Suomen-ennätystä 450 cm:iin Pajulahdessa 9. tammikuuta ja 455 cm:iin Turussa 17. tammikuuta. 31. tammikuuta hän paransi Saksan Zweibrückenissä alle 20-vuotiaiden maailmanennätyksen ja naisten Suomen-ennätyksen ensin 465 cm:iin, jonka hän saavutti ensimmäisellä yrityksellään ja sitten 471 cm:iin, jonka hän ylitti toisella yrityksellään.

Kesäkuussa 2016 Heltelä paransi ulkoratojen ennätystään Rooman Timanttiliigakilpailussa lukemiin 435 cm ja samalla viikolla lukemiin 450 cm Birminghamin Timanttiliigakilpailussa. Heltelä sivusi ennätystään myöhemmin kesäkuussa Luzernissa. Turun Paavo Nurmi Gamesissa kesäkuun lopussa Heltelä paransi ulkoratojen ennätystä lukemaan 452 cm. Heltelän sijoitus Amsterdamin EM-kisoissa 2016 oli seitsemäs tuloksella 445 cm.

Heltelä valittiin Rion olympialaisten 2016 Suomen joukkueeseen maaliskuussa 2016, mutta karsiutui loppukilpailusta itse kisoissa hypättyään 430 cm. Heltelä voitti alle 20-vuotiaiden MM-pronssia tuloksella 440 cm Puolan Bydgoszczissa heinäkuussa 2016. Belgradin EM-hallikilpailuissa 2017 hän sijoittui jaetulle kahdeksannelle sijalle tuloksella 440 cm. Heltelä voitti Italian Grossetossa heinäkuussa 2017 alle 20-vuotiaiden EM-pronssia tuloksella 415 cm. Hän karsiutui loppukilpailusta Berliinin EM-kilpailuissa 2018. Vuoden 2019 EM-hallikilpailuissa Glasgow´ssa Heltelä hyppäsi karsinnassa 410 cm ja karsiutui loppukilpailusta. Gävlen alle 23-vuotiaiden EM-kilpailuissa hän sijoittui viidenneksi tuloksella 420 cm. Dohan MM-kilpailuissa hän karsiutui finaalista tuloksella 435 cm.

Toruńin sisäratojen EM-kilpailuissa 2021 Heltelä sijoittui kuudenneksi tuloksella 455 cm. Samana vuonna järjestetyissä Tokion olympialaisissa hän oli viides tuloksella 450 cm. Eugenen MM-kilpailuissa 2022 hän sijoittui jaetulle kuudennelle sijalle tuloksella 460 cm. 

Münchenin EM-kilpailuissa 2022 Heltelä voitti Euroopan-mestaruuden tuloksella 485 cm. Tulos sivusi EM-kilpailujen kisaennätystä, ja Suomen-ennätystä hän paransi kilpailussa kolmesti. Kyseessä oli merkittävä hetki suomalaisessa yleisurheilussa: edellisen kerran suomalainen oli voittanut yleisurheilun arvokilpailukultaa vuonna 2014 (Antti Ruuskanen), ja edellisestä suomalaisnaisen voittamasta arvokilpailukullasta oli kulunut 26 vuotta (Heli Rantanen vuonna 1996) ja -mitalista 20 vuotta (Heli Koivula ja Mikaela Ingberg vuonna 2002).

Heltelä voitti Euroopan-mestaruuden myös Istanbulin sisäratojen EM-kilpailuissa vuonna 2023 silloisella hallikilpailujen Suomen ennätyksellä 480 cm. Samalla hänestä tuli ensimmäinen suomalainen yleisurheilija, joka on voittanut Euroopan-mestaruuden sekä ulko- että sisäradoilla. Heltelä paransi sisäratojen Suomen ennätystään 6. tammikuuta 2024 Kuortaneella tulokseen 481 cm.

Heinäkuussa 2023 Heltelä saavutti ensimmäisen voittonsa Timanttiliigan osakilpailussa, kun hän ylitti Lontoossa järjestetyssä kilpailussa korkeuden 480 cm toisella yrityksellään. Saman korkeuden selvitti myös Katie Moon, mutta vasta kolmannella yrityksellä, mikä nosti Heltelän voittajaksi. Budapestin MM-kilpailuissa 2023 Heltelä saavutti MM-pronssin tuloksella 480 cm. Mitali oli Suomen ensimmäinen maailmanmestaruuskilpailuiden seiväshypyssä kautta aikain. Glasgow'n sisäratojen MM-kilpailuissa 2024 Heltelä sijoittui kahdeksanneksi. Ylitettyään aloituskorkeutensa 455&nbsp;cm kolmannella yrityksellään hän jätti kilpailun kesken akillesjänteessä tuntuneen kivun vuoksi. Kauden ensimmäisessä ulkoratakilpailussaan toukokuussa Heltelä ylitti 460 cm. Seuraavaksi hän kilpaili Rooman EM-kilpailuissa 2024 ja sijoittui kahdeksanneksi tuloksella 443 cm. Pariisin olympialaisissa 2024 Heltelä eteni jälleen finaaliin, jossa hän sijoittui jaetulle kuudennelle sijalle tuloksella 470 cm.

Vuonna 2025 Heltelä kilpaili ennen Tokion MM-kilpailuja vain kahdesti. Tokiossa hän jäi karsinnassa ilman tulosta, kun hän ei ylittänyt aloituskorkeuttaan 425 cm. Toruńin MM-hallikilpailuissa 2026 hän sijoittui 11:nneksi tuloksella 455.

Heltelä voitti seiväshypyssä Suomen-mestaruuden Jyväskylän Kalevan kisoissa 2018 tuloksella 460 cm, Lappeenrannan Kalevan kisoissa 2019 tuloksella 426 cm ja Turun Kalevan kisoissa 2020 tuloksella 432 cm sekä saavutti hopeaa Kuopion Kalevan kisoissa 2014 tuloksella 400 cm ja Joensuussa 2022 tuloksella 440 cm. Hän teki ulkoratojen silloisen Suomen ennätyksen 472 cm voittaessaan Suomen-mestaruuden Tampereella Kalevan kisoissa 29. elokuuta 2021. Hänen voittotuloksensa Lahden Kalevan kisoissa 30. heinäkuuta 2023 oli 464 cm. 

Sisäratojen SM-kilpailuissa hän on voittanut kultaa 2019, 2020 ja 2026 sekä saanut hopeaa 2015 ja 2016.

## Yksityiselämä

Heltelä aloitti vuonna 2021 medianomin opinnot Turun ammattikorkeakoulussa, jossa hän on erikoistunut journalismiin ja viestintään. Heltelä valittiin vuoden turkulaiseksi 2022.

Heltelällä diagnosoitiin masennus joulukuussa 2024 ja hän jäi sairauslomalle. Heltelä avioitui maaliskuussa 2026.

## Lähteet

## Kirjallisuutta
* 

## Aiheesta muualla

* Wilma Heltelä Instagramissa.